Sophie Løhde (V), 2025-12-12:
Tak for det, formand.
Lad mig lægge ud med i virkeligheden at starte med at takke de seks kvinder, som har taget initiativ til det her borgerforslag, som jo danner grundlaget for beslutningsforslaget, som vi behandler i dag.
Tak for at sætte et rigtig vigtigt et emne på dagsordenen her i Folketinget.
I beslutningsforslaget foreslås det, at der skal oprettes landsdækkende regionale efterfødselsklinikker med specialiseret personale.
De regionale klinikker skal ifølge forslaget være en erstatning for 8-ugersundersøgelsen hos den praktiserende læge.
I Danmark bliver der årligt født omkring 60.000 børn.
En fødsel er altid en stor begivenhed, og det er jo afgørende, at vi sikrer nogle gode rammer for, at man kan få en tryg start som ny familie.
Og selv om det at få et barn er forbundet med stor glæde, ja, så kan tiden efter fødsel også give anledning til bekymringer for de nybagte mødre.
Det kan bl.a. skyldes, at mange kvinder desværre oplever komplikationer efter en fødsel, både fysiske og psykiske, som kan påvirke ens helbred og trivsel.
Komplikationerne kan både være alvorlige eller mindre alvorlige, de kan være korte eller langvarige, men alle kvinder skal selvfølgelig tilbydes den rette hjælp afhængig af karakteren og omfanget af eventuelle komplikationer.
I dag målrettes den hjælp, der tilbydes, netop til, hvilke komplikationer man har som kvinde.
Det er i øvrigt en af styrkerne også ved den danske svangreomsorg, fordi vi i Danmark har en lang tradition for universel, offentligt finansieret svangreomsorg, som samtidig differentieres efter behov, fordi alle kvinder skal have den hjælp, som netop den enkelte kvinde har behov for, både dem, som måske oplever at have beskedne efterfødselsgener, men også dem, som oplever at få svære komplikationer med behov for specialiseret sundhedsfaglig behandling.
Det er desværre ikke altid tilfældet i dag, og derfor er det også et godt og et vigtigt borgerforslag, som vi behandler her i dag.
Jeg vil til en start lige kort opridse de nuværende tilbud, som alle kvinder, der har født, har adgang til i dag.
Allerede 2-3 dage efter fødsel tilbydes kvinden en opfølgende konsultation ved jordemoder eller en barselssygeplejerske.
Denne konsultation har fokus på mor og barns sundhed og eventuelle komplikationer.
Kvinden informeres også om muligheden for en uddybende efterfødselssamtale.
Umiddelbart efter fødslen og flere gange i løbet af det første år kommer sundhedsplejersken på besøg, hvor der også er fokus på mor og barn.
Og efter 8 uger tilbydes en konsultation i almen praksis, hvor formålet er at følge op på morens fysiske og psykiske helbred.
Konsultationen kan, såfremt moren ønsker det, omfatte en gynækologisk undersøgelse, vurdering af bækkenbundsfunktion og fødselsrelaterede gener.
Viser undersøgelser, at der er efterfødselskomplikationer, som kræver udvidet behandling, så skal den praktiserende læge henvise til et relevant specialiseret tilbud.
Gennem de sidste mange år har vi haft et utrolig stort fokus på fødselsområdet her i Folketinget, hvor vi også er lykkedes med at indgå en række brede politiske aftaler om at styrke forholdene for de fødende markant.
Vi har primært haft fokus på forløbet op til fødslen og under fødslen.
Og derfor vil jeg da også gerne medgive, at i de drøftelser og aftaler har vi ikke haft stort nok fokus på efterfødselsforløbet og på kvindernes fysiske skader.
Det er også derfor, at borgerforslaget gør stort indtryk på mig.
Jeg tager bekymringerne og erfaringerne fra de nybagte mødre dybt alvorligt, og vi er sådan set i regeringen enige i målsætningen om, at alle kvinder med efterfødselskomplikationer skal have adgang til den rette hjælp.
Der er ikke kvinder, der skal møde op til et system, som ikke ved, hvad de skal stille op.
Ingen kvinder skal føle, at de ikke bliver taget alvorligt eller får at vide, at sådan er det bare efter en fødsel.
Og så må det selvfølgelig ikke være sådan, at man kun kan få den hjælp, man har behov for, hvis man er ressourcestærk eller man selv har råd til at betale.
Derfor er jeg også enig med kvinderne bag borgerforslaget, som skriver: »Det er vigtigt, at vi tager hånd om de nybagte mødre og gør efterfødselsbehandlinger let tilgængelige.«